Joseph Martin Kraus
Joseph Martin Kraus, 1756-1792, tysk komponist, hovedsagelig virksom i Sverige. Efter jurastudier i sit hjemland kom Joseph Martin Kraus i 1778 til Stockholm, hvor han blev ansat ved Gustav 3.s hof, og hvor han i 1788 blev hofkapelmester.
På rejser i Europa, finansieret af kongen, lærte Kraus flere af samtidens komponister at kende, bl.a. Joseph Haydn og Christoph Willibald Gluck.
Foruden en række operaer skrev Joseph Martin Kraus symfonier, kammermusik, sange og kirkemusik, bl.a. en sørgekantate over Gustav 3. (1792).